b'\n_START_ARTICLE_\nAdan\n_START_SECTION_\nKahulugan ng pangalan\n_START_PARAGRAPH_\nNangangahulugang sangkatauhan ang pangalang Adan, na kaugnay ng mga salitang Ebreong adam na katumbas ng "tao" at ng adamah o "lupa."\n_START_SECTION_\nEdad ni Adan\n_START_PARAGRAPH_\nAyon sa paglalahad sa Aklat ng Henesis, nabuhay hanggang sa edad na 930 si Adan. Sa kabuoan ng Henesis, binabanggit na nabuhay ang mga tao sa mga pambihira at labis na mahahabang kapanahunan, mga dadaaning mga taon. Ipinapaliwanag sa 500 Questions & Answers from the Bible (o "Limandaang mga Katanungang at Kasagutan mula sa Bibliya"), na pinatnugutan ni Mark Fackler, na marahil ay pinahaba at dinugtungan ng Diyos ang mga unang buhay na ito para sa ilang mga kadahilanan sapagkat kakaunti lamang ang bilang ng tao sa mundo noong mga kapanahunang iyon at mas malaki ang pangangailangan sa pagkakaroon at pagpapalaki ng mga supling. Gayon din, sinasabi pa ring hindi pa "matatag" ang mga pagkakaroon ng mga digmaan, tag-gutom, karamdaman, at mga krimen noon; hindi katulad sa kasalukuyan. Isa pang nabanggit na paliwanag na maaaring mga sagisag, sa halip na literal, ang kahulugan ng mga bilang ng edad na nasa Aklat ng Henesis. Kalimitang malaya sa pagbubuo, pagbibilog, o pagkukumpleto ng mga bilang mga manunulat ng mga aklat ng Bibliya, subalit hindi ibig sabihin nitong hindi tumpak ang mga ito, ngunit iba lamang ang gawi nila sa paggamit ng mga bilang noon kesa ngayon.\n_START_SECTION_\nKaugnayan kay Hesus\n_START_PARAGRAPH_\nMay paghahambing sa pagitan ni Adan at kay Hesus. Itinutulad si Hesus kay Adan sapagkat si Hesus ang nagsisilbing bagong simula para sa mga tao. Sinasabing si Hesus ang nagdala ng bagong buhay sa mga taong naniniwala kay Hesus.'